C 479/10
LT
Europos Sąjungos oficialusis leidinys
2022 12 16
2022 m. gegužės 19 d., ketvirtadienis
29. nepritaria okupuoto Moldovos Padniestrės regiono valdžios institucijų 2022 m. kovo 3 d. pareiškimui, kuriame skelbiama apie konflikto sprendimo proceso pabaigą ir iš naujo raginama pripažinti vadinamąją Padniestrės nepriklausomybę, ir yra dėl jo susirūpinęs; pakartoja, kad pritaria visapusiškam ir taikiam Padniestrės konflikto sprendimui 5+2 derybų procese, grindžiamam Moldovos suverenitetu ir teritoriniu vientisumu atsižvelgiant į tarptautiniu mastu pripažintas jos sienas, kuriuo gyvybingos Moldovos valstybės sudėtyje esančiai Padniestrei būtų suteiktas specialus statusas; pabrėžia, kad bet kokiu Padniestrės problemos sprendimu turi būti paisoma Moldovos suverenios teisės pasirinkti savo gynybos ir užsienio politikos kryptį; remia pastangas išplėsti IVLPE ir bevizio režimo teikiamą naudą į Padniestrės regioną, nes tai leistų žymiai padidinti judumą ir prekybą su regionu;
30. pažymi, kad ES pasienio pagalbos misija Moldovoje ir Ukrainoje atlieka labai svarbų vaidmenį derinant sienų valdymą ir muitų režimus su Sąjungos sienų valdymu ir muitų režimu, taip pat kovojant su organizuotu nusikalstamumu ir kontrabanda ir prisidedant prie taikaus Padnestrės klausimo sprendimo taikant pasitikėjimo stiprinimo priemones ir vykdant stebėseną Moldovos ir Ukrainos sienos Padnestrės atkarpoje; ragina Moldovos vyriausybę toliau skatinti aplinkai palankų konfliktų sureguliavimo būdą ir remti veiklą, kuria stiprinamas žmonių pasitikėjimas ir tarpusavio ryšiai konflikto atskirtose bendruomenėse; mano, kad konstruktyvus Padniestrės klausimo sprendimas suteiks stabilumo ir klestėjimo ne tik Moldovai, bet ir platesnei teritorijai;
31. ragina Moldovą, Rusiją, ES valstybes nares ir kitus tarptautinius partnerius bendradarbiauti siekiant visiškai išvežti ir sunaikinti Kobasnos šaudmenų sandėlyje saugomų apie 20 000 tonų senų sovietmečio laikų šaudmenų, kurie dėl to, kad jau seniai yra pasenę, kelia didelį pavojų abiejuose Dniestro upės krantuose gyvenantiems žmonėms ir aplinkai; išreiškia susirūpinimą dėl Rusijos karinių pajėgų Padniestrėje vykdomų daugybės karinių pratybų ir ragina Rusijos Federaciją besąlygiškai ir tvarkingai išvesti visas savo karines pajėgas ir atitraukti ginkluotę iš Padniestrės, atsižvelgiant į pakartotinius Moldovos valdžios institucijų prašymus ir paisant Moldovos suvereniteto ir teritorinio vientisumo;
32. išreiškia susirūpinimą dėl pablogėjusios žmogaus teisių padėties Padniestrėje, ypač dėl asmenų, kritikuojančių de facto administraciją ir Rusijos kariuomenės dislokavimą, persekiojimo ir viešųjų susirinkimų ir vietos NVO veiklos apribojimų; primena Rusijos Federacijai jos atsakomybę paisyti žmogaus teisių Padniestrėje, kaip patvirtinta ne viename Europos Žmogaus Teisių Teismo (EŽTT) sprendime; ragina Rusijos valdžios institucijas vykdyti visus EŽTT sprendimus dėl žmogaus teisių ir teisės į laisvę ir saugumą Padniestrėje pažeidimų;
33. giria Moldovos valdžios institucijas už pagalbą, pasiūlytą Padniestrei per COVID-19 pandemiją, be kita ko, dovanojant 10 proc. turimų vakcinų atsargų, mokant medicinos srities personalą ir atliekant COVID-19 tyrimus;
34. palankiai vertina Tarybos sprendimą pagal Europos taikos priemonę Moldovos ginkluotosioms pajėgoms skirti 7 mln. EUR paramą medicininei ir sprogmenų nukenksminimui skirtai įrangai įsigyti; ragina EIVT ir Tarybą toliau plėsti bendradarbiavimo su Moldova sritis ir remti gynybos sektoriaus pajėgumų stiprinimą taikant pagalbos priemones pagal šią priemonę;
35. ragina Moldovos valdžios institucijas tolesnėse metinėse programose daugiau naudotis galima Europos taikos priemonės parama siekiant sustiprinti savo gebėjimus kovoti su kibernetinėmis ir hibridinėmis grėsmėmis; ragina ES institucijas įtraukti Moldovą į naujų formų bendradarbiavimą kibernetinio saugumo, kovos su hibridinėmis grėsmėmis ir kibernetinių nusikaltimų tyrimų klausimais, be kita ko, į šias pastangas įtraukiant naująjį Europos kibernetinio saugumo pramonės, technologijų ir mokslinių tyrimų kompetencijos centrą;
Teisinė valstybė ir geras valdymas
36. dar kartą pabrėžia didžiulę teisingumo sektoriaus reformos, visų pirma stiprinant teismų nepriklausomumą ir kompetenciją, ir kovos su korupcija svarbą; pripažįsta problemos, su kuria susiduria valdžios institucijos, mastą ir ragina jas sutelkti dėmesį į nustatytus prioritetus; atkreipia dėmesį į Prezidentės Maios Sandu ir Natalios Gavrilițos vyriausybės įsipareigojimus savo politiką grįsti Moldovos Konstitucinio Teismo nutarimais; ragina paspartinti vykdomą teisingumo sektoriaus reformą, be kita ko, įgyvendinant Konstitucijos pataisas teisingumo srityje, dėl kurių Parlamentas balsavo 2021 m. rugsėjo 23 d., ir 2022–2025 m. teisingumo sektoriaus nepriklausomumo ir sąžiningumo užtikrinimo strategiją;